RO
30.12.2022
Jurnalul Oficial al Uniunii Europene
C 498/1
I (Rezoluții, recomandări și avize)
REZOLUŢII
COMITETUL REGIUNILOR A 151-A SESIUNE PLENARĂ A COR, 11.10.2022-12.10.2022
Rezoluția Comitetului European al Regiunilor privind starea regiunilor și a orașelor în Uniunea Europeană (2022/C 498/01)
COMITETUL EUROPEAN AL REGIUNILOR (CoR), AVÂND ÎN VEDERE:
— raportul său anual intitulat „Starea regiunilor și a orașelor în Uniunea Europeană”, a cărui abordare favorabilă incluziunii, factuală și bazată pe dovezi, inclusiv pe barometrul regional și local, reflectă punctele de vedere ale reprezentanților locali și regionali, implicând mai mulți parteneri și instituții (1) și furnizând factorilor de decizie politică de la nivel european, național, regional și local dovezi și recomandări-cheie privind cele mai presante provocări pentru anul următor, — rezultatele Conferinței privind viitorul Europei (CoFoE) și numeroasele propuneri cu relevanță directă pentru autoritățile locale și regionale, care sunt esențiale pentru a oferi soluții la preocupările cetățenilor, — discursul privind starea Uniunii din 2022 al Președintei Comisiei Europene din 14 septembrie 2022 și scrisoarea de intenție adresată președinților Parlamentului European și Consiliului, ÎNTRUCÂT:
— războiul de agresiune ilegal și nejustificat al Rusiei împotriva Ucrainei a provocat și continuă să provoace moarte și distrugere, obligând milioane de cetățeni să își părăsească locuințele și să își caute adăpost fie în Ucraina, fie în Uniunea Europeană, în special în statele membre din est, unde autoritățile locale și regionale sunt primul punct de contact pentru asistență; — pe lângă impactul schimbărilor climatice, consecințele pandemiei de COVID-19 și perturbările în comerț, impactul războiului din Ucraina pune o mare presiune și asupra multor gospodării, întreprinderi mici și mijlocii și administrații locale și regionale din întreaga UE, din cauza presiunii suplimentare substanțiale a prețurilor la energie și alimente și a inflației în continuă creștere, 1. subliniază că Raportul anual al CoR privind starea regiunilor și a orașelor în UE arată în mod îngrijorător un decalaj teritorial din ce în ce mai mare la nivelul UE ca urmare a efectelor pandemiei de COVID-19, a războiului din Ucraina și a accelerării schimbărilor climatice;
(1)
https://cor.europa.eu/ro/our-work/Pages/State-of-Regions-and-Cities-2022.aspx?origin=spotlight